ታላቁ የህዳሴ ግድብ በርካታ እውነታዎችን ያነገበ ብሔራዊ መለያ ነው- ም/ጠ/ ሚኒስትር ደመቀ መኮንን
– ታላቁ የህዳሴ ግድብ በርካታ እውነታዎችን ያነገበ ብሔራዊ መለያ ሲሉ ምክትል ጠቅላይ ሚኒስቴር አቶ ደመቀ መኮንን ተናገሩ።የግድቡን ግንባታ ለማስጀመር የመሰረተ ድንጋይ የተጣለበት 5ኛ ዓመት ምክንያት በማድረግ ትናንት በአዲስ አበባ ስታዲዮም በተለያዩ ስፖርታዊ ዝግጅቶች ተከብሯል።በዓሉ ላይ የተገኙት ምክትል ጠቅላይ ሚኒስትር አቶ ደመቀ መኮንን፥ የኢትዮጵያ ብሔሮች ብሔረሰቦችና ህዝቦች እንደብረት የጠነከረው አንድነት በታላቁ የህዳሴ ግድብ ግንባታ ብሔራዊ መግባባቱ መጎልበቱን ገልፀዋል፡፡ያለውጭ እርዳታ በህዝቡ ሀብት የሚገነባ በመሆኑም መሰል ግዙፍ ፕሮጀክቶችን ለመገንባት የይቻላል መንፈስ ከፍ እንዲል አድርጓል ሲሉም አስረድተዋል።“ጥንት አባቶቻችን ዕብሪተኛ ሀይልን ድል በመንሳት አለምን አስደምመው ዘመን የማይሽረው ታሪክ አስምዝግበዋል” ያሉት አቶ ደመቀ፥  የድህነትን አስኳል ሊሰብር የሚችለውን የታላቁ ህዳሴ ግድብ በአባይ ወንዝ ላይ እየገነባ የተመዘገበውን ድል ይህም ትውልድ እየደገመው ይገኛል ብለዋል።ግድቡ ለሀገሪቱ የኤሌክትሪክ ሀይል ፍላጎት ምላሽ በመስጠት ማህባራዊና ኢኮኖሚያዊ ሽግግር ለማምጣት እንደሚያስችልም ነው አቶ ደመቀ የገለፁት። ውብ በሆነው ልዩነት አንድነትን በማፅናትና ፀረ ሰላም ሀይልን በመዋጋት የተጀመሩት ልማቶች ከዳር ይደርሳሉ ብለዋል።ህዝቡ በተለያዩ መንገዶች ለግድቡ ግንባታ መጋመስ ያደረገውን አስተዋፅኦ አመስግነው በቀጣይም ድጋፉን አጠናክሮ እንዲቀጥል ምክትል ጠቅላይ ሚኒስትሩ ጥሪ አቅርበዋል።የታላቁን የኢትዮጵያ ህዳሴ ግድብ ለማስጀመር የመሰረተ ድንጋይ የተጣለበት 5ኛ ዓመት ምክንያት በማድረግ ዛሬ በአዲስ አበባ ስታዲየም በተካሄደው ዝግጅት ላይ በአርቲስቶች፣ አትሌቶች፣ የመንግስት ባለስልጣናት እና ሰራተኞች መካከል በርካታ ስፖርታዊ ውድድሮችን ተካሂደዋል።የህዳሴ ግድብ የተጀመረበት አምስተኛ አመት በተለያዩ ስነስርዓቶች እየተከበረ ሲሆን፥ ከትናንት በስቲያ ምሽት ”የብርሃን ዘመን ጥበብ” በሚል የሥነ ፅሑፍ ምሽት በብሔራዊ ቴአትር ተካሂዷል።በዝግጅቱ ላይ የተገኙት የኢፌዴሪ የውጭ ጉዳይ ሚኒስትር ዶክተር ቴዎድሮስ አድሃኖም ”ዓባይ የጥበብ ዋነኛ ርዕሰ ጉዳይ ሆኖ የሚቀጥል አገራዊ ሀብት ነው” ብለዋል።”የዓባይ ወንዝ ለበርካታ ዘመናት በከያኒያን ሲወቀስ የቆየ፤ አሁንም ለአገሩ የሚኖረውን ሁለንተናዊ ጠቀሜታ መነሻ በማድረግ የጥበብ ትልቅ ርዕሰ ጉዳይ ሆኖ ይቀጥላል” በማለት ጨምረው ገልፀዋል፡፡በዝግጅቱም የህብረ ብሔራዊነትና በዓባይ ላይ የተፈጠረውን አንድነትን የሚያንፀባርቁ ሥራዎች ቀርበዋል።በዓባይ ወንዝ ዙሪያ የሚያጠነጥንና ከ200 በላይ ሰዎች የተሳተፉበትና በሙዚቃ የታጀበ ”ኦውሽ”(ተመለስ) የተሰኘ ዘጋቢ ፊልም ለዕይታ በቅቷል።(ኤፍ.ቢ ሲ)